Carlos Zachrison (t.v.) og Arne Nerjordet i 2013 Foto: Anette Garpestad/Cappelen Damm 
**Arne & Carlos** er en designerduo som består av norske Arne Nerjordet (født 22. juni 1963) og svenske Carlos Zachrison (født 26. august 1970). De bruker *Arne & Carlos* som firmanavn og forfatternavn, og som merkenavn for sine designprodukter, i hovedsak klær, leketøy og interiørgjenstander, ofte strikket.

Siden år 2000 har de bodd og arbeidet i den ombygde ekspedisjonsbygningen på den nedlagte jernbanestasjonen på Tonsåsen i Etnedal kommune i Valdres.

Fra 2002 til 2008 designet de stort sett klesplagg i ulike tekstiler, men fra 2008 har de konsentrert seg om strikking og hekling. Etter at de publiserte boken *Julekuler* i 2010, har de arbeidet mye med utvikling av plagg og gjenstander for håndstrikk. De har en helt særegen stil, der de tar utgangspunkt i tradisjonelle mønster, gir dem et moderne uttrykk og setter dem inn i overraskende sammenhenger.

> En av verdens fremste trendanalytikere, Li Edelkoort, utropte Arne & Carlos som representanter for noe av det mest trendy på kloden i en fremtid der bygda blir trendy, mer moderne og byene blir grønnere
> 
> 
>

De første sju årene
-------------------

Arne Nerjordet var lærer ved motedesignskolen Esmod i Oslo da han og Carlos Zachrison møttes i 1999. Nerjordet hadde tidligere studert ved samme skole, mens Zachrison var utdannet statsviter. I 2000 flyttet de to sammen til den nedlagte jernbanestasjonen på Tonsåsen i Valdres, der de fortsatt bor og arbeider.

Firmaet og merkevaren *Arne & Carlos* ble etablert i 2002, samme år som de viste sin første kleskolleksjon under visningsarrangementet «DesignStreet» i Oslo. Kolleksjonen var inspirert av Dolly Parton og hadde elementer av både kitsch og humor. Den ble omtalt som «eklektisk» av sjefredaktøren i motebladet *Tique*, Tone Skårdal Tobiasson, som ga den meget positiv omtale. Utstillingen ble vist på motemesser i Paris samme høst.

I flere år presenterte de to–tre kolleksjoner årlig. De første to kolleksjonene sydde de selv. Senere har de konsentrert seg om design og utvikling av nye modeller, og satt bort selve sømmen til fabrikker og syatelierer.

Hver kolleksjon hadde et tema. De svært ulike temaene sier litt om designernes inspirasjonskilder og mangfold. Innenfor hver kolleksjon var det også ofte visuelle overraskelser. Designernes styrke er sagt å være de uventede sammensetningene. De tar gjerne utgangspunkt i tradisjonelle mønster eller gjenstander, men gir mønster, plagg og gjenstander sitt eget særegne uttrykk.

Noen eksempler på kolleksjonstema er listet opp nedenfor:

* Vår/sommer 2002: Dolly Parton-kolleksjonen. «*Vi kjøpte kjøkkenrutete stoff på salg hos Domus på Fagernes, dro hjem til Tonsåsen og spilte Dolly Parton-låten "Coat of many colors", og der«» startet det hele.*» Klærne var utpreget feminine. Designerne hadde hentet inspirasjon fra Dolly Parton, kolleksjonen bar preg av både kitsch og humor.
* Vår/sommer 2004: Origamikolleksjonen. Her var inspirasjonen blant annet en parfymereklame med origamielementer.
* Vår/sommer 2006: Bunadkolleksjonen. Mange av plaggene var sydd i jeansstoff, med mønstersømmer inspirert av rosemaling.
* Vinter 2007/2008: Reinsdyrkolleksjonen.
* Vår/sommer 2008: Insektkolleksjonen.
* Vår/sommer 2008: Sløydkolleksjonen, deres første herrekolleksjon. Utgangspunktet var gamle arbeidstegninger og modeller, der detaljer ble forenklet og overført til plaggene. Denne kolleksjonen ble vist på en annen måte enn det som er vanlig. I samarbeid med designkontoet Bleed ble det laget en promoteringsfilm, istedenfor at plaggene ble vist på catwalken.

Arne & Carlos fikk fra visningen av første kolleksjon stor oppmerksomhet og gode kritikker i utlandet, men i Norge gikk salget dårlig. I 2008 ble selskapet slått konkurs, men startet opp igjen etter kort tid som Arne & Carlos DA.

Strikk
------

Etter at de startet opp igjen i 2008, har de satset på strikk, både maskinstrikk og håndstrikk. Selv strikker de prototyper og lager oppskrifter til små gjenstander, som leketøy. Disse oppskriftene publiseres i tematiske inspirasjons- og oppskriftsbøker. For større ting som gensere og andre plagg, er det de som designer, mens presentasjon av plaggene gjøres av andre samarbeidspartnere.

Den første strikkekolleksjonen for håndstrikk utviklet de for butikkjeden Norsk Flid i 2007.

I 2007 ble de dessuten invitert av TINE til å utvikle et bidrag til TINEs kampanje for brunosten, som skulle få nytt utseende. Resultatet ble et moderne plagg, med utgangspunkt i et mer tradisjonelt. Genseren «Cheese Attack» har likhetstrekk med Mariusgenseren, men mønsterelementene er inspirert av videospillet *Space Invaders* fra 1980-tallet.

«Cheese Attack» ble vist på en messe i Paris i 2007, der Rei Kawakubo, eier av det japanske motefirmaet Comme des Garçons, fikk se den. Hun inviterte Arne & Carlos til å designe en julekolleksjon for firmaet, og kjøpte i tillegg 400 av julekulene de nylig hadde begynt å designe og strikke. Comme des Garçons solgte hver kule for € 100. Dette provoserte designerne og var den direkte årsak til at de bestemte seg for å utgi oppskrifter og gi folk mulighet til å strikke kulene selv.

I 2010 utga Arne & Carlos inspirasjons- og oppskriftsboken *Julekuler* med oppskrifter på 55 ulike håndstrikkede julekuler. Boken ble en suksess. Rettighetene var solgt til åtte land per 2014, og oversatt til sju språk. Suksessen har fortsatt, og blant strikkere over hele verden har de per 2021 noe nær en kultstatus. Direktøren for et australsk spinneri omtalte dem i et intervju som «rock stars» innen strikkeverdenen. Eieren av en garnbutikk de skulle besøke under en av sine mange turneer i USA skrev i 2017: 

> «Blazing Needles is thrilled to announce that Arne & Carlos will be here October 2 & 3. For two days the legendary designer duo will grace our store with their knowledge and wisdom.
> 
> For those of you who don't know them, Arne (*pronounced "are-nuh"*) & Carlos are world renowned knitwear designers, textile artists, and authors.  The duo specialize in designing garments and softies (i.e. toys, eggs, baubles, etc.) that put innovative spins on traditional Scandanavian color work designs.  Arne & Carlos' designs are beautiful, unique, and most importantly, fun to knit!  Their studio is located in Valdres, Norway in a converted railway station.»
> 
>

Fra julekuler til vinetiketter
------------------------------

Arne (t.h.) og Carlos foran designerjuletreet 2010 på Maihaugen. Treet var dekorert med flere enn 1000 av deres julekuler. Foto: Camilla Damgård 
Julekulene har også vært brukt på ulike vis i designoppgaver.

I 2010 var Arne & Carlos invitert som årets designere til å dekorere Maihaugens designjuletre. Det gjorde de ved hjelp av 1 300 strikkede julekuler i ulike mønster.

Kulene var også utgangspunktet for deres dekor på et julemiddagsservise for firmaet Firkløveren, og for design av etiketter for Arcus’ juleviner i 2011, 2012 og 2013.

For Arcus har de også utformet emballasjen til hvitvinen «Hvit hagevin Arne & Carlos», med fotomotiver fra sin egen hage.

De har designet flere pledd for Røros Tweed. Mønstrene har rot i tradisjonelle strikkemønster, men har fått et moderne formspråk.

Utstillinger (utvalg)
---------------------

I tillegg til visninger på motemesser i inn- og utland, er duoens produkter og prosjekter vist på flere ulike utstillinger.

I 2006 var de blant de utvalgte designerne til utstillingen «From Valdres to Vogue» i Norsk Design- og Arkitektursenter (DogA).

I 2012 var det tiårs-jubileum for presentasjon av deres første kolleksjon. I den anledning samarbeidet Nasjonalmuseet for kunst, arkitektur og design og DogA om å produsere to vandreutstillinger rundt Arne & Carlos' univers: galleriutstillingen *Arne & Carlos – eit ferdaminne* og *Kryp, køntri og spaceinvaders*, som var del av Nasjonalmuseets tilbud til skolebarn gjennom Den kulturelle skolesekken.

Begge utstillingene fokuserte på kreativitet og designprosessen, med innlagte workshops for besøkende. Før utstillingene ble sendt ut til skoler og gallerier, ble de sommeren 2012 vist i DogAs lokaler i Oslo. *Kryp, køntri og spaceinvaders* var finalist i konkurransen om «Gullsekken», en pris knyttet til Den kulturelle skolesekken, i 2013.

Utmerkelser og offentlige innkjøp (utvalg)
------------------------------------------

I 2004 opprettet motemagasinet *Henne* designprisen Nåløyet. Arne & Carlos fikk den første prisen, for sin «nyskapende, feminine og lystige design».

I 2005 ble de tildelt «Talentprisen i design» av Stiftelsen Scheibler. Prisen besto av 100 000 norske kroner.

I 2010 fikk de Norges Husflidslags høyeste utmerkelse, «Fortjenstmedalje i gull med diplom». De mottok prisen for «stor innsats med å revitalisere og synliggjøre norsk husflid i nasjonalt og internasjonalt motebilde».

Nasjonalmuseet har kjøpt inn tre plagg fra Arne & Carlos' kunstneriske produksjon. Disse tre er presentert i brosjyren til utstillingen «Arne & Carlos - eit ferdaminne».

I 2014 ble Arne Nerjordet utnevnt som «Æresgausdøl» av formannskapet i Gausdal kommune.

Bibliografi
-----------

Pr. 2013 var Arne & Carlos' bøker oversatt til 14 språk. Bare den første norske utgaven av bøkene er listet opp nedenfor.

* *Masker og snitt fra Tonsåsen* - Norges Husflidslag, 2007
* *Julekuler* – Cappelen Damm, 2010
* *Strikkedukker* – Cappelen Damm, 2011
* *Adventskalender, strikk en A&C julekule hver dag i adventstiden* - Cappelen Damm, 2011.
* *Påske hele året* – Cappelen Damm, 2012
* *Håndarbeid fra hagen* – Cappelen Damm, 2013
* *Strikk fra Setesdal : tradisjon med ny vri* – Cappelen Damm, 2013
* *30 tøfler : ett grunnmønster* – Cappelen Damm, 2014
* *Boka du lager selv* – Cappelen Damm, 2015
* *Fugler : fargerike og fantasifulle* – Cappelen Damm, 2016
* *Arne & Carlos : favoritter* – Cappelen Damm, 2017

Referanser og fotnoter
----------------------

1. ↑  Tobiasson, Nerjordet og Zachrison (2007), s. 11
2. ↑  «Crochet» **(engelsk)**. ARNE & CARLOS. Besøkt 29. november 2021.
3. ↑  Kreutz-Hansen (2008)
4. ↑  Soldal, Gunhild Aaslie (2010) «Bygdekandidatprofil D: førstemenn» I: *Nationen* 10. desember 2010
5. ↑  Tobiasson, Nerjordet og Zachrison (2007), s. 8
6. 1 2 3 4 5 6  Nasjonalmuseet (2012) *Arne & Carlos – eit ferdaminne*
7. ↑  NRK Rogaland-side fra 2008 Besøkt 8. januar 2014
8. ↑  Stabæk, Christel M. (2008) «Går videre etter investorhavari» I: *Dagens Næringsliv*, 14.08.2008, s. 26
9. ↑  Norsk Flids presentasjon av kolleksjonen Arkivert 8. januar 2014 hos Wayback Machine. Lest 8. januar 2014
10. ↑  TINEs informasjon om – og oppskrift på – genseren Arkivert 1. februar 2014 hos Wayback Machine.. Besøkt 19. januar 2013
11. ↑  «A pair of knit wits: Arne & Carlos are bringing their Christmas kitsch». *The Independent* **(engelsk)**. 11. desember 2011. Besøkt 29. november 2021. «The duo left their native Norway in stitches with their folksy baubles. (---) So thrilled was Kawakubo with their initial offerings that she ...»
12. ↑  Harries, Rhiannon (2011) «A pair of knit wits – Arne & Carlos are bringing their Christmas kitsch to Britain». I: *Independent.co.uk* Les på nett Besøkt 19. januar 2014
13. ↑  NRK-omtale av bestselgeren Besøkt 19. januar 2014
14. ↑  Tall fra BIBSYS 20. januar 2014
15. 1 2  «Arne & Carlos Workshops!». *Blazing Needles* **(engelsk)**. Blazing Needles. Arkivert fra originalen 29. november 2021. Besøkt 29. november 2021. «Blazing Needles is thrilled to announce that Arne & Carlos will be here October 2 & 3. For two days the legendary designer duo will grace our store with their knowledge and wisdom. For those of you who don't know them, Arne (pronounced "are-nuh") & Carlos are world renowned knitwear designers, textile artists, and authors. The duo specialize in designing garments and softies (i.e. toys, eggs, baubles, etc.) that put innovative spins on traditional Scandanavian color work designs. Arne & Carlos' designs are beautiful, unique, and most importantly, fun to knit! Their studio is located in Valdres, Norway in a converted railway station.»
16. ↑  «Designer-Profile ARNE & CARLOS». *schachenmayr.com*. Schachenmayr. Besøkt 29. november 2021. «Their work is exhibited in museums, they write books about their artistic crafts, and for MEZ they develop unique designs and yarns. The very successful cooperation between the two designers, ARNE & CARLOS, and Schachenmayr is exclusive and unparalleled. Arne Nerjordet and Carlos Zachrison are textile designers. Their knit creations, inspired by traditional Norwegian patterns, have made them stars on the creative scene. Their ARNE & CARLOS label, founded in 2002, and also their books are so popular that they travel with them, around the world – always knitting, of course.»
17. ↑  «ARNE & CARLOS». *Knitrowan* **(engelsk)**. Besøkt 29. november 2021. «Iconic duo ARNE & CARLOS take inspiration from traditional Scandinavian craft.»
18. ↑  «Arne and Carlos come to Yarn!». *Yarn* **(engelsk)**. 3. desember 2019. Besøkt 29. november 2021. «We are thrilled to host knitting sensations and You tube celebs Arne Nerjordet and Carlos Zachrison at Yarn for a fun evening. We will have copies of their books for sale, and plan to welcome them with a window display full of knitting and crochet samples from their books. (More on that fun knit-along planned for late fall later!)»
19. ↑  «Nordic knitting icons Arne and Carlos collaborate on Australian superfine merino yarn». *ABC News* **(engelsk)**. 27. juli 2017. Besøkt 29. november 2021. «Norwegians Arne Nerjordet and Carlos Zachrison know how to spin a good yarn. | Just ask their legion of fans — mainly women — who have driven hundreds of kilometres to hear them speak at sold-out shows in Australia this week. | In fact the Scandinavian knitwear authors and designers, known for their striking patterns, have a global cult following. | It is one of the reasons why Australian Country Spinners, the Victorian company manufacturing Cleckheaton's superfine merino knitting yarn, has teamed up with the duo. | "We met Arne and Carlos and decided wouldn't it be terrific to do a design collaboration with two knitting rockstars," CEO Brenda McGahan said.»
20. ↑  Haugtrø, Kjersti (2010) «– Det ble akkurat slik vi ønsket det». I: *Gudbrandsdølen Dagningen*, 26. november 2010
21. ↑  A&C juleservise Arkivert 2. februar 2014 hos Wayback Machine. Besøkt 17. januar 2014
22. ↑  Rørostweeds presentasjon av designerne og deres produkter Arkivert 15. januar 2014 hos Wayback Machine. Besøkt 13. januar 2014
23. ↑  norskdesign.nos informasjon om utstillingen Arkivert 18. november 2012 hos Wayback Machine. Besøkt 17. januar 2014
24. ↑  DogAs informasjon om utstillingene Arkivert 1. februar 2014 hos Wayback Machine. Besøkt 20. januar 2014
25. ↑  «Kryp, køntri og spaceinvaders » Nasjonal ressursbank DKS: Visuell kunst -». *dks.nasjonalmuseet.no*. Arkivert fra originalen 13. november 2017. Besøkt 12. november 2017.
26. ↑  Engelsås, Line (2013) «HENNE NÅLØYET 2013!». I: *Henne*, februar 2013
27. ↑  Scheiblers informasjon om prisen Arkivert 9. januar 2014 hos Wayback Machine. Besøkt 9. januar 2014
28. ↑  Norges Husflidslags omtale av tildelingen Arkivert 12. januar 2014 hos Wayback Machine. Besøkt 12. januar 2014
29. ↑  Kommunens omtale av tildelingen Arkivert 3. mars 2014 hos Wayback Machine. Besøkt 3. mars 2014
30. ↑  Cappelen Damms informasjon om utgivelser i flere land Arkivert 18. februar 2014 hos Wayback Machine. Besøkt 21. januar 2014
31. ↑  Dale Garns informasjon om adventskalenderen Arkivert 15. august 2013 hos Wayback Machine. Besøkt 17. januar 2014

Kilder
------

* Grann, Annemona (2010) «Vær trendy, strikk sjøl». I: *Adresseavisen* 1. september 2010, s. 3
* Hovland, Kirsti (2009) «– Fremtiden er Arne & Carlos …». I: *VG* 16. mai 2009, s. 43
* Kreutz-Hansen, Hanne (2008) «Eksotisk strikk. Det måtte strikkepinner til for at Arne & Carlos skulle lykkes som designere». I: *VG* 30. august 2008, s. 64
* Nasjonalmuseet (2012) *Arne & Carlos – eit ferdaminne*, brosjyre til en vandreutstilling. Les på nett (PDF) Besøkt 17. januar 2014
* Nasjonalmuseet (2012) *Kryp, køntri og spaceinvaders*, lærerveiledning til en vandreutstilling. Les på nett (PDF) Besøkt 20. januar 2014
* Solhaug, Berit (2007) «Arne & Carlos, rotekte kosmopolitter». I: *Norsk Husflid*, årg. 42 nr. 4, s. 14–16
* Tobiasson, Tone S. Arne Nerjordet, Carlos Zachrison (2007) *Arne & Carlos : masker og snitt fra Tonsåsen*. Oslo, Norges husflidslag. ISBN 978-82-91195-31-5

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** LCCN **·** SUDOC
 |